**Edukacinės išvykos – ilgalaikių dalykinių projektų startas**

 Žmogus geriausiai savo gabumus gali atskleisti ir savo sumanymus įgyvendinti tik kartu su kitais žmonėmis. Todėl neatsitiktinai teigiama, kad žmogaus esmė - tai gebėjimas lengvai bendrauti, būti draugišku, dalyvauti pokalbyje, bendroje veikloje . Tad mūsų gimnazijoje, vykdydami „Kokybės krepšelio“ projekto veiklas, siekiame 3–6 klasių mokinių pažangos sudarydami jiems sąlygas mokytis bendradarbiaujant. Projektinė veikla – puiki galimybė atsiskleisti ir ugdytis kiekvienam mokiniui, o jei projektas prasideda smagia edukacine išvyka, vaikų susidomėjimas įsijungia iš karto, ypač po ilgo nuotolinio mokymosi laikotarpio ir karantino suvaržymų. O ir per vasaros atostogas gyvai bendrauti su klasės draugais ne visi galėjo, nes mūsų mokiniai gyvena įvairiose seniūnijose, esančiose tolokai nuo mokyklos, todėl rugsėjis ir spalio pradžia buvo puikus laikas vėl burtis draugėn.

 Pirmieji sujudo trečios klasės mokiniai. Kartu su savo mokytoja Elena Abeciūniene suplanavę šiais mokslo metais vykdyti projektą „Senovės lietuvių vaikų buitis ir žaidimai“, jo veiklas nusprendė pradėti apsilankymu Rumšiškių liaudies buities muziejuje. Rengdamiesi edukacinei išvykai, vaikai rinko žinias apie Lietuvos etnografinius regionus, domėjosi savo gimtuoju kraštu – Aukštaitija. Nuvykę į Rumšiškes, mokiniai dalyvavo edukacinėje programoje „Kūdikystė, vaikystė senoje pirkioje“. Daug įdomaus sužinojo apie tai, kaip Lietuvos kaime buvo švenčiamos vaiko gimtuvės, krikštynos, turėjo progą pažaisti su senaisiais mediniais žaislais, paragauti „beržinės košės”, sužinojo apie tikėjimus, spėliones, išmoko lopšinių ir žaidimų, pasimatavo to meto drabužėlius ir apavą, klausėsi, kaip vaikai buvo mokomi elgtis prie stalo ir svečiuose. Išvykos metu mokiniai ugdėsi pažinimo, asmenines ir komunikavimo kompetencijas. Apsilankę liaudies buities muziejuje, įgytas žinias ir gebėjimus dabar vaikai pritaiko pasaulio pažinimo ir muzikos pamokose nagrinėdami temas, susijusias su Lietuvos etnografiniais regionais, toliau tęsia projektines veiklas.

 Ketvirtos klasės mokiniai vykdo integruoto ugdymo projektą „Gyvūnų karalystėje“. Jį pradėjo išvyka į Vilniaus universiteto zoologijos muziejų, kuriame susipažino su pasaulio gyvūnų įvairove ir įdomybėmis. Vadovaujami mokytojos Ilonos Pakalkienės, mokiniai toliau gilinasi į teorinius projekto temos aspektus: mokosi grupuoti tiriamus objektus, išskirti jų skirtumus ir panašumus, suvokti ir paaiškinti gyvų organizmų prisitaikymo prie aplinkos reikšmę. Konkrečiais pavyzdžiais iliustruoti, pateikti faktus apie gyvūnų gyvenimą bendruomenėmis, išlikimo galimybes. Mokiniai mokosi ieškoti reikiamos informacijos, ją tvarko, analizuoja ir interpretuoja; ugdosi gebėjimą kritiškai mąstyti. Ketvirtokai tobulina ne tik dalykines kompetencijas, jie kartu mokosi bendrauti bei bendradarbiauti. Pasiskirstę į grupes, pasirinkę patinkančią dailės techniką, piešė, lipdė, lankstė gyvūnus, pristatė savo darbus klasės draugams. Taip ugdėsi kalbėjimo ir klausymo įgūdžius bei gebėjimą dirbti komandoje. Nagrinėdami gyvūnų paveikslus literatūroje, tobulino skaitymo ir teksto suvokimo įgūdžius. Gebėjimą naudotis skaitmeninėmis technologijomis tobulino atlikdami užduotį „Gyvūnų pasaulis per objektyvą“, kurios metu ieškojo ir fiksavo gyvūnų pėdsakus sniege. Šį projektą ketvirtokai vykdys iki mokslo metų pabaigos.

 Penktos klasės išvyka į Širvintų rajone Družų kaime esantį patyriminį muziejų „Vikingų kaimas“ buvo viena iš pirmų integruoto istorijos ir informacinių technologijų projekto „Senovės baltų gyvensena“ veiklų. Dalyvaudami edukacinėje programoje, mokiniai neįprastai ir žaismingai susipažino su baltų gyvenimo būdu, buitimi ir karybą. Dalyvavimas veiklose skatino mokinius bendrauti ir bendradarbiauti. Grupelėmis vienas kitam padėdami vaikai patys gamino maistą nuo grūdų malimo girnomis iki duonelės kepimo, kūreno virtuvės laužus, skrudino grūdus, virė žolelių arbatą, kepė blynus. Dalyvaudami karybos pratybose taip pat turėjo bendrauti ir bendradarbiauti, susitarti dėl gynybos ir puolimo strategijų. Kadangi jau prieš ekskursiją mokiniai gavo mokytojų paruoštas istorijos ir informacinių technologijų užduotis, tai ne tik pramogavo su edukatoriais, bet ir pasidaliję į grupes bei pasiskirstę pareigomis rinko medžiagą projekto užduotims atlikti. Šiuo metu vaikai ieško papildomos informacijos internete, apdoroja surinktą informaciją, piešia baltų karių aprangą ir ginkluotę, ruošia kitą medžiagą projekto pristatymui – filmukui, pasakojančiam ir iliustruojančiam senovės baltų gyvenseną.

 Šeštos klasės mokiniai vykdo integruotą lietuvių kalbos ir literatūros, istorijos projektą ,,Prisijaukink istoriją ir knygą'' o pradėjo jį išvyka į atokiausią Anykščių rajono vienkiemį –Griežionėlius. Pirmoji edukacinė pamoka prasidėjo knygnešių Stanislovo ir Liudvikos Didžiulių sodyboje-muziejuje. Mokiniai klausėsi muziejininkės pasakojimo apie aktyvią Didžiulių šeimos veiklą, platinant lietuvišką spaudą, sužinojo, kad spaudos draudimo laikotarpiu šioje sodyboje buvo spaudos platinimo centras. Pasitelkę visas savo jėgas berniukai stumdė priemenėje išlikusią spintą, nuo žandarų akių slėpusią įėjimą į tarpusienį, kur buvo laikoma draudžiama lietuviška spauda, atgabenta knygnešių. Apžiūrėję eksponuojamas Stanislovo ir Liudvikos Didžiulių šeimos ir artimųjų nuotraukas, rašytojos laiškus ir rankraščių kopijas, knygas, draudžiamąją spaudą, platintą šios gausios šeimos narių, mokiniai mielai patys pabandė rašyti žąsies plunksna, skaitė rusiškais rašmenimis rašytas lietuviškas knygas, žaidė žaidimą ,,Knygnešiai ir žandarai‘‘, dalyvavo viktorinoje apie knygnešius. Apibendrindami tai, ką sužinojo ir nuveikė išvykos metu, vaikai nusprendė, kad mūsų šalies istorijos pažinimas netradicinėje aplinkoje pasidaro daug patrauklesnis ir įsimintinesnis, o įgytas žinias ir gebėjimus jie galės pritaikyti ne tik projektinėse veiklose, bet ir lietuvių kalbos ir literatūros, istorijos pamokose. Tobulindami bendravimo ir bendradarbiavimo įgūdžius dabar šeštokai rengia ,,kalbančią'' knygą. Mokiniai, pasiskirstę į mažas grupeles, atlieka kelias užduotis: viena grupė ruošia viktoriną ,,Knygnešių keliais'', kita grupė – pristatymą apie švietėjus – Stanislovą ir Liudviką Didžiulius, trečia tyrinėja lietuvybės puoselėtojos Liudvikos Didžiulienės-Žmonos gastronominę knygelę „Lietuvos gaspadinė, arba Pamokinimai, kaip prigulinčiai suvartoti Dievo dovanas“, ketvirta mokinių grupė kuria padėkos žodžius knygai (,,Nežinau, ką mąsto apie knygas mano bendraamžiai, bet man žodis knyga yra daugiau negu žinios. Knyga – tai visai kitas pasaulis...''). Visas atliktas projekto užduotis mokiniai ir jų mokytojos Neringa Mudėnienė, Danguolė Bajarūnienė ruošiasi pristatyti renginyje, skirtame Knygnešio dienai paminėti ir tikisi, kad jis įvyks gyvai.

Džiaugiamės, jog mūsų lūkesčiai, kad edukacinės išvykos motyvuos mokinius aktyviau įsitraukti į dalykinių projektų veiklas, išsipildė, o projektinės veiklos sėkmingai padeda burti mokinius į grupeles, kuriose jie ne tik mokosi atlikti užduotis – prisiimdami asmeninę atsakomybę, bandydami konstruktyviai spręsti iškilusias problema, tobulina bendravimo ir bendradarbiavimo įgūdžius.

*Ignalinos r. Vidiškių gimnazijos mokytojos Elena Abeciųnienė, Ilona Pakalkienė, Joana Garnevičienė, Neringa Mudėnienė*